นาโนวอนรัฐบาล หาช่องบสย.ค้ำหนี้
นาโนร้องรัฐเร่งแก้กฎหมาย เปิดทาง บสย.ค้ำนันแบงก์และนาโน ช่วยลดความเสี่ยง
7 มี.ค. 2559

นาโนร้องรัฐเร่งแก้กฎหมาย เปิดทาง บสย.ค้ำนันแบงก์และนาโน ช่วยลดความเสี่ยง
นายคณิตเชษฐ์ วัยอัศว รองกรรมการผู้จัดการใหญ่ บริษัท ไทยเอซ แคปปิตอล เปิดเผยว่า พร้อมสนับสนุนโครงการแก้หนี้นอกระบบของรัฐบาล แต่การดำเนินงานที่ผ่านมาพบปัญหาเรื่องไม่มีหลักประกัน ซึ่งเป็นข้อยกเว้นของการปล่อยกู้นาโนไฟแนนซ์ที่ไม่ให้ใช้หลักประกัน จึงเสนอให้กระทรวงการคลังพิจารณาแก้กฎหมายของบรรษัทประกันสินเชื่ออุตสาหกรรมขนาดย่อม หรือ บสย. ให้สามารถค้ำหนี้นันแบงก์ รวมถึงนาโนไฟแนนซ์ได้ เพื่อช่วยสร้างความเชื่อมั่นให้ผู้ประกอบการนาโนไฟแนนซ์กล้าปล่อยกู้ให้รายย่อยมากขึ้น ซึ่งขณะนี้ พ.ร.บ.ดังกล่าวอยู่ระหว่างการแก้ไข จึงอยากให้เร่งดำเนินการเพื่อรองรับการปล่อยสินเชื่อให้รายย่อยได้มากขึ้น
สำหรับภาพรวมยอดปล่อยกู้ที่ผ่านมา ยังทรงตัวอยู่ที่กว่า 1 ล้านบาท เฉลี่ยปล่อยกู้ต่อรายอยู่ที่หลักหมื่นบาท และตั้งแต่ปลายปีที่ผ่านมา บริษัทได้ปรับหลักเกณฑ์การปล่อยกู้ให้เข้มงวดมากขึ้น ใช้เอกสารในการพิจารณาเพิ่มขึ้น เช่น ต้องเป็นผู้ที่ทำอาชีพนั้นๆ มาไม่น้อยกว่า 1 ปี จากเดิมไม่เกิน 6 เดือนก็ปล่อยกู้ให้ และต้องมีสถานที่ทำการค้าหรือทำอาชีพที่ชัดเจน เช่น ตึกแถว ส่วนพวกแผงค้าตอนนี้ชะลอการปล่อยกู้ไปก่อน เพราะเกรงความเสี่ยง เนื่องจากขณะนี้คนไทยมีภาระหนี้สินเยอะ ลูกค้าส่วนใหญ่ถ้าเข้ามายื่นเอกสารขอสินเชื่อ 100 ราย น่าจะมีผู้ผ่านการพิจารณาเพียง 5-10 ราย
นายขจิต เสรีรัตน์ ผู้จัดการบริษัท สหไพบูลย์ 2558 กล่าวว่า บริษัทใช้วิธีปล่อยกู้กับกลุ่มที่มีธุรกิจเกี่ยวเนื่อง คือ พวกรับซื้อรถมือสอง ร้านขายมอเตอร์ไซค์ เนื่องจากธุรกิจหลักของบริษัทคือ ทำเช่าซื้อรถยนต์ จัดไฟแนนซ์ ทำให้การปล่อยกู้จะเน้นพวกที่มีธุรกิจเกี่ยวเนื่องกัน เพราะรู้จักคุ้นเคยกันมาก่อน ปล่อยกู้แล้วไม่เสี่ยง ส่วนแม่ค้า แผงลอยไม่กล้าปล่อยเพราะกลัวเป็นหนี้เสีย
“ขอเสนอให้แก้หลักเกณฑ์เพื่อเปิดให้มีผู้ค้ำประกันการปล่อยกู้ได้ ยกตัวอย่าง ลูกหลานอยากทำการค้า ก็จะได้เอาที่ดินของปู่ ย่า ตา ยาย มาเป็นหลักประกันได้ ซึ่งเป็นคนกลุ่มที่ไม่สามารถเข้าไปขอสินเชื่อจากธนาคารทั่วไปได้อยู่แล้ว” นายขจิต กล่าว